CELEX: 32020D1343
Language: fi
Date: 2020-09-25 00:00:00
Title: Neuvoston täytäntöönpanopäätös (EU) 2020/1343, annettu 25 päivänä syyskuuta 2020, tilapäisen tuen myöntämisestä Bulgarian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/10
               
            
         NEUVOSTON TÄYTÄNTÖÖNPANOPÄÄTÖS (EU) 2020/1343,
         annettu 25 päivänä syyskuuta 2020,
         tilapäisen tuen myöntämisestä Bulgarian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 (1) ja erityisesti sen 6 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Bulgaria pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
                  
               
                     (2)
                  
                  
                     On odotettavissa, että covid-19:n leviäminen ja Bulgarian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Bulgarian julkistalouden alijäämän odotettiin olevan 2,8 prosenttia ja julkisen velan 25,5 prosenttia suhteessa bruttokansantuotteeseen (BKT) vuoden 2020 loppuun mennessä. Komission kesän 2020 väliennusteen mukaan Bulgarian BKT:n ennustetaan supistuvan 7,1 prosenttia vuonna 2020.
                  
               
                     (3)
                  
                  
                     Covid-19:n leviämisen vuoksi huomattava osa Bulgarian työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4 ja 5 kappaleessa mainittuihin kahteen palkkatukitoimenpiteeseen liittyvät julkiset menot ovat kasvaneet Bulgariassa äkillisesti ja voimakkaasti.
                  
               
                     (4)
                  
                  
                     Bulgarian 7 päivänä elokuuta 2020 päivätyssä pyynnössä mainitulla ”30 päivänä maaliskuuta 2020 annetulla ministerineuvoston asetuksella nro 55” (2) otettiin käyttöön toimenpide palkkatuen myöntämiseksi yrityksille, jotka covid-19:n leviämisen vuoksi ovat vapaaehtoisesti tai lainsäädännön nojalla vähentäneet toimintaansa tai lopettaneet sen. Työntekijöiden työpaikat on säilytettävä toimenpiteeseen osallistumisen ajan ja yhtä kauan sen jälkeen. Tukikelpoisille yrityksille myönnettävä kuukausittainen palkkatuki kattaa 60 prosenttia tuesta hyötyvien työntekijöiden kuukausittaisesta bruttopalkasta (työnantajien sosiaaliturvamaksut mukaan luettuina).
                  
               
                     (5)
                  
                  
                     Lisäksi Bulgarian 7 päivänä elokuuta 2020 päivätyssä pyynnössä mainitulla ”3 päivänä heinäkuuta 2020 annetulla ministerineuvoston asetuksella nro 151” (3) otettiin käyttöön toimenpide palkkatuen myöntämiseksi yrityksille, joiden tulot ovat covid-19:n leviämisen vuoksi supistuneet vähintään 20 prosenttia. Henkilöstön työllisyys on säilytettävä toimenpiteeseen osallistumisen ajan ja yhtä kauan sen jälkeen. Tukikelpoisille yrityksille myönnettävä kuukausittainen palkkatuki kattaa 60 prosenttia tuesta hyötyvien työntekijöiden bruttokuukausipalkasta (työnantajien sosiaaliturvamaksut mukaan luettuina).
                  
               
                     (6)
                  
                  
                     Bulgaria täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Bulgaria on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 511 000 000 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Kyseessä on äkillinen ja voimakas kasvu, sillä uudet toimenpiteet kattavat huomattavan osan tai niiden on tarkoitus kattaa huomattava osa yrityksistä ja työvoimasta Bulgariassa.
                  
               
                     (7)
                  
                  
                     Komissio on asetuksen (EU) 2020/672 6 artiklaa noudattaen kuullut Bulgariaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan työajan lyhentämisjärjestelyihin ja vastaaviin toimenpiteisiin, joihin viitataan 7 päivänä elokuuta 2020 päivätyssä pyynnössä.
                  
               
                     (8)
                  
                  
                     Bulgarialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
                  
               
                     (9)
                  
                  
                     Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Sillä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
                  
               
                     (10)
                  
                  
                     Bulgarian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Bulgaria on toteuttanut kyseiset menot.
                  
               
                     (11)
                  
                  
                     Päätös taloudellisen avun myöntämisestä on tehty ottaen huomioon Bulgarian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Bulgaria täyttää asetuksen (EU) 2020/672 3 artiklassa säädetyt edellytykset.
         
         
            2 artikla
            
               1.   Unioni asettaa Bulgarian saataville enintään 511 000 000 euron lainan. Lainan keskimääräinen enimmäismaturiteetti on 15 vuotta.
            
            
               2.   Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.   Komissio asettaa unionin taloudellisen avun Bulgarian saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.   Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.   Bulgaria maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.   Komissio päättää erien suuruudesta ja maksamisesta sekä osaerien suuruudesta.
            
         
         
            3 artikla
            Bulgaria voi rahoittaa seuraavia toimenpiteitä:
            
                        a)
                     
                     
                        yritysten palkkatuet, sellaisina kuin niistä säädetään ”30 päivänä maaliskuuta 2020 annetussa ministerineuvoston asetuksessa nro 55”;
                     
                  
                        b)
                     
                     
                        yritysten palkkatuet, sellaisina kuin niistä säädetään ”3 päivänä heinäkuuta 2020 annetussa ministerineuvoston asetuksessa nro 151”.
                     
                  
         
            4 artikla
            Bulgarian on ilmoitettava suunniteltujen julkisten menojen toteutumisesta komissiolle viimeistään 30 päivänä maaliskuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
         
         
            5 artikla
            Tämä päätös on osoitettu Bulgarian tasavallalle.
            Tämä päätös tulee voimaan päivänä, jona se annetaan tiedoksi vastaanottajalle.
         
         
            6 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 159, 20.5.2020, s. 1.
         
            (2)  Ministerineuvoston asetus nro 55, annettu 30 päivänä maaliskuuta 2020, sellaisena kuin se on muutettuna 16 päivänä huhtikuuta 2020 annetulla asetuksella nro 71 ja 28 päivänä toukokuuta 2020 annetulla asetuksella nro 106 (virallinen lehti nro 31, 1.4.2020).
         
            (3)  Ministerineuvoston asetus nro 151, annettu 3 päivänä heinäkuuta 2020 (virallinen lehti nro 60, 7.7.2020).